Omnibus presentes litteras inspecturis, Willelmus de Soliaco, miles, in Domino salutem. Noverit universitas vestra quod nos quittationem quam nobilis vir Henricus, frater noster, dominus Soliaci, fecit venerabilibus viris Bartholomeo abbati et conventui Sancti Benedicti Floriacensis, super viaria, justitiis, costumis et rebus aliis quas in villa de Castellione super Ligerim, hominibus et rebus aliis ad eamdem villam pertinentibus habebat vel habere se dicebat, concedimus, volumus et laudamus. Et si quod jus in praefatis rebus habebamus vel habere poteramus, illud penitus remittimus et quittamus, promittentes fide corporali praestita nec in posterum de jure sive de facto in sepedictis rebus aliquid reclamabimus. In cujus rei testimonium praesentes litteras sigilli nostri munimine fecimus roborari. Actum anno Domini millesimo ducentesimo vicesimo sexto, mense aprili.